open-index/open-wikipedia-markdown huggingface dataset:
Valiant prinsur

Upprunaliga skrivaði og teknaði Harold R. Foster søgurnar um Valiant prins. Á føroyskum eru 12 skreythefti givin út við Valiant prinsi, í Danmark og Noregi er talið farið upp um 70.

## Valiant prinsur á føroyskum
Bókadeild Føroya Lærarafelags hevur givið út.
# Fyrstu ævintýrini
# Syngjandi svørðið
# Riddari av tí Runda Borðinum
# Stríðið á Húnalondum
# Angor Wrack, sjókongurin
# Á víkingaferð til Afrika
# Rómverjamúrurin
# Prinsur í Thule
# Ferðin til Támoyggjarnar
# Aleta
# Lokabrøgd á Camelot
# Nýggi heimurin

## Ávísing úteftir

* Prins Valiant á donsku ComicWiki
* Prins Valiant  á skandinavisku Minetegneserier
* Prins Valiant á svensku Seriewikin

Bólkur:Teknirøðir
Karius og Baktus

Tað er kendi norski barnabókarithøvundurin Thorbjørn Egner (f. 12. desember 1912 í Oslo, d. 24. desember 1990), sum hevur skrivað og teknað søguna um Karius og Baktus, tveir lítlir stavnar, sum búgva í tonnunum á Janusi, tí at hann ikki bustar tenn. Tannlæknin Erling Simonsen hevur umsett til føroyskt, og Bókadeild Føroya Lærarafelags hevur givið út. 

## Ávísingar úteftir

* Bókin
* Teknifilmurin

Bólkur:Myndabøkur
Bólkur:Thorbjørn Egner
Bólkur:Filmur
Býarvøksur

**Býarvøksur** er at fólk flyta av bygd og til býir og búseta seg har. Orðið **urbanisering** kemur av latínska orðinum *urbs*, sum merkir býur. Tað merkir, at fólkið flytur av landinum og inn í býirnar. Grundin til hesa flytning er, at menniskju skifta frá 1. vinnu (framleiðir rávøru, t.d. landbúnaður og fiskiveiða) til 2. vinnu (virkar rávøruna ávegis ella til lidna vøru. Hon er ofta ídnaður) og serliga til 3. vinnu (hon veitir okkum tænastu, har vit ikki megna sjálv at gera hetta arbeiði, ella vit vilja sleppa undan. T.d. útbúgvingarverkið, handlar, flutning og heilsuverkið). Henda gongdin elvir til, at fólk flyta saman í býir at búgva. 2. vinna økir um býirnar, tí at virkini ofta verða sera stór og hava tí nógv fólk í vinnu. Tey vilja helst búgva í rímiligari nánd av arbeiðsplássinum, og somu fólk verða kundar hjá tænastuvinnuni. Urbaniseringin í ídnaðarlondunum er tí ein nátúrlig avleiðing av broytingunum í vinnulívinum. 

Bólkur:Búskapur
Einaræði

**Einaræði** er politiskt stýri: ein ella tey fáu, ið stýra, hava alt valdið. Í landi við einaræði eru ikki frí val. Mong lond um í heiminum hava einaræði, ein maður við óavmarkaðum valdi ræður. Flestu einaræðisharrar taka valdið, annaðhvørt gera teir hernaðarkvett ella fella tey, ið stýra, á annan hátt. Tá ið einaveldugi einaræðisharrin er komin framat, stýrir hann ofta eftir sínum høvdi, er harðrendur og kúgar alla andstøðu. Sum árini eru liðin, hava mong lond, broytt stýrisskipan frá einaræði til stýrisskipanarligt kongsveldi.

Bólkur:Politikkur
Bólkur:Ríkisstjórn
Bólkur:Stýrisskipanir
Kongsveldi

**Kongsveldi** er ríki, sum kongur ella drotning stýrir. Eru vanliga ikki vald at stýra, men hava arvað trónuna. Í stýrisskipanarligum kongsveldi er tann hægsti í kongsættini ríkisovasti, og trúnarvingi hansara tekur við, tá ið hann fer frá. Japan t.d. er stýrisskipanarligt kongsveldi, og ríkisovastin er keisari. Kongur hevur einki veruligt vald í t.d. Kanada, Avstralia og Evropa. Valdið hevur fólkavalda stjórnin; á odda fyri henni er forsætisráðharrin, sum vanliga er úr størsta flokkinum á tingi. Sum árini eru liðin, hava mong lond, broytt stýrisskipan frá einaveldi til stýrisskipanarligt kongsveldi ella forsetalýðveldi.

## Sí eisini
* Stýrisskipanir

Bólkur:Ríkisstjórn
Vælferðarríki

**Vælferðarríki** er samfelag, sum hevur ta skipan, at landið hevur ábyrgdina av vælferðini hjá øllum borgarum landsins. 

Bólkur:Búskapur
Innanlandsríki

**Innanlandsríki** er land, ið er inngirt av øðrum londum, og hevur ikki beinleiðis atgongd til sjógvin, til dømis Bolivia. 

Bólkur:Landafrøði
Fólkatættleiki

**Fólkatættleiki** er mát fyri, hvussu tætt fólk búgva til dømis í einum landi, í einari oyggj ella í einum býi. Hann er aloftast máldur í íbúgvum á hvørjum km2. Vita vit víddina og íbúgvatalið, er lætt at rokna fólkatættleikan í einum øki (fólkatal/vídd í fólk/km2). Talið vit fáa, sigur okkum, hvussu nógv fólk búgva á hvørjum km2. Eisini er hetta ein háttur at vísa, hvussu stórt øki, hvørt fólk hevur í miðal at ráða yvir í einum ávísum øki. Hvar fólk búgva er sjálvsagt treytað av ávísum umstøðum, tilfeingi, veðurlagi, natúrligum plantuvøkstri, og eisini hvussu landslagið er. Fólkatættleikin í Føroyum er 34,5&nbsp;fólk/km2 í 2015.

Í USA verða enn nýttar enskar míl, og 1 ensk fermíl er 2,59 ferkilometrar, svarandi til, at 1 ferkilometur er 0,386 fermíl.
Fólkatalið í Føroyum er sostatt 34,5&nbsp;fólk/km2&#8239;×&#8239;2,59 km2/mile2 = 89,4&nbsp;fólk/mile2.

Bólkur:Mátieindir
Sahel

**Sahel** er lendið ímillum oyðimørkina og turru grasfløturnar sunnan fyri Sahara í Afrika. 

Bólkur:Afrika
Vesturheimurin

**Vesturheimurin** er framkomnu, ríku ídnaðarlondini í heiminum, helst í Norðuramerika og Vesturevropa. 

Bólkur:Landafrøði
Malan Eyðunsdóttir

**Malan Jancy Eyðunsdóttir** (f. 20. august 1975), búsitandi í Tórshavn, er kend úr bólkum sum Mark No Limits, Flamma, Divaz, Lucination Cantabile, Haldurs Café, Hinar. Malan hevur eisini roynt seg eina og hevur útgivið fløguna Malan. 

Malan er ein av limunum í kvinnu-poppbólkinum Flamma, saman við Lailu Carlsen og Ann Jannet Danielsen. Fyrr nevndist bólkurin Divaz, tá var Anna Maria Olsen eisini limur í bólkinum. Flamma gevur út fløgu á sumri 2013, tær hava givið út tvey stakløg á Soundcloud, løgini eru av komandi fløguni.

Malan er útbúgvin lærari og arbeiðir í Tórshavnar Kommunuskúla, men hevur tó eisini tíð til tónleikin. 

## Útgávur

### Egnar útgávur
* 2000 - Malan

### Sum partur av Flamma
#### Stakløg
* 2013 - City Lights
* 2013 - Stay Like This Forever

### Saman við øðrum og uppsamlingsfløgur
* 1996 - *Rópið á skuggarnar*, Tutl, Malan syngur sangin Lívsgleðin.
* 1997 - *Síðsta skríggj*, Malan syngur sangin Privatsjaførur.
* 2004 - *Kvinna - úrvaldir sangir frá føroyskum kvinnum*. Malan syngur sangin Á berum. Blaðið Kvinna gav út.
* 2007 - *Jól í grannalagnum*, Malan syngur heitislagið Jól í grannalagnum
* 2009 - *Seinnameiri* - Cantabile - Malan syngur solo á sanginum: Infant Joy.
* 2009 - *Meldurtíð* - Uni Arge, Malan syngur duett við Una á sanginum Enn ein dagur fór.
* 2009 - *Popp List 8*. Malan syngur saman við Una Arge sangin Enn ein dagur fór.
* 2010 - *Jólafløgan*, Blaðið Kvinna gav út. Malan syngur sangin Jólamaðurin kemur skjótt.

## Keldur
 

Bólkur:Føroyskir tónleikarar
Bólkur:Føðingar í 1975
Bólkur:Føroyskar songkvinnur
Bólkur:Havnafólk
Yvirgangur

**Yvirgangsfólk** er fólk, sum við harðskapi søkja at húsum og ósekum fólkum, til tess at ávirka ella noyða myndugleikarnar at ganga undir krøv og treytir teirra, sum søkja at. Orðið terror, yvirgangur, kemur úr fronskum *terreur*, sum merkir ræðsla. Yvir gangsfólk koma ofta úr kúgaðum fólkabólkum, sum royna at ræða mótstøðu fólk síni til eftirlæti ella gera vart við sína støðu í fjølmiðlunum. Tá ið tey hava ripað til, seta tey seg stundum í samband við miðlarnar og átaka sær skyldina, og eftir tað varir tað ikki leingi, fyrr enn heimurin veit, hvat er hent og hví. Serliga eftir Seinna Heimsbardaga er talið av bólkum og rørslum, sum brúka yvirgang fyri at røkka málinum, vaksið. Málið er sum oftast eitt tjóðskaparligt stríð fyri sjálvræði ella eitt stríð fyri at náa einum politiskum endamáli við at skapa ruðuleika í samfelagnum.

Millum átrúnaðarligar trúarbólkar eru yvirgangsfólk, sum vilja "gera heim in betri", sum í Tokyo í 1995, tá ið ein trúarbólkur breiddi ógvuliga eitrandi gass út í undirgrundarbreytini. Tólv fólk doyðu av gassinum, og fleiri gjørdust ógvuliga sjúk. Yvirgangsfólk siga seg arbeiða fyri eini góðari søk og halda seg eisini hava rætt til at drepa púra ósek fólk, sum av tilvild koma fyri, tá ið tey leypa á. Tey eru ofta til reiðar til at lata sítt egna lív sum sjálvmorðsbumbufólk. Dømi um yvirgangsfelagsskapir í okkara tíð eru ETA, sum vil fría Baskaland frá Spania, katólska IRA, sum í nógv ár stríddist fyri at gera Norðurírland frælst frá Stórabretlandi, og palestinska Hamas, sum berjist móti Ísrael. Harumframt eru fleiri islamskir felagsskapir, sum hava ymisk politisk endamál við yvirgangi sínum (t.d. Al-Qaeda). Ríkisyvirgangur verður tað nevnt, tá ið eitt ríki fremur yvirgang móti sínum egna fólki, ella parti av fólkinum, fyri at ræða fólk til at verða lýðin. 

17.958 menniskjur doyðu av yvirgangi í 2013. Tað er 61 prosent fleiri enn árið frammanundan. 80 prosent av øllum yvirgangsálopum verða framd í fimm londum. Tey eru Irak, Pakistan, Afganistan, Nigeria og Sýria. Irak er tað landið, ið er harðast rakt av yvirgangi. Í 2013 doyðu 6.362 menniskjur av yvirgangi. Tað er øking á 164 prosent frá 2012. 25 lond vóru útsett fyri yvirgangsálopum, har fleiri enn 50 menniskjur doyði. Í 75 londum vóru ongi yvirgangsálop. Fýra yvirgangsfelagsskapir hava ábyrgdina fyri 66 prosent av teimum, ið eru deyð í yvirgangsálopum. Teir yvirgangsfelagsskapirnir eru Islamski Staturin (IS), Al-Qaeda, Taliban og Boko Haram í Nigeria. Ongin deyðsføll vóru í 50 prosentum av øllum yvirgangsálopum í 2013. Síðani 1960-árini, eru bara 7 prosent av teimum yvirgangsbólkum, ið eru upploystir, upploystir vegna hernaðarliga uppíblanding.

## Kelduávísingar


Bólkur:Yvirgangur
Bólkur:Brotsverk
Svimjihøllin í Gundadali

**Svimjihøllin í Gundadali** læt upp í 1982 og hevur árliga eini 150&nbsp;000 vitjandi. Svimjihøllin í Gundadali hevur 4 hyljar. Umframt vanliga svimjihylin, ið er 25x12,5 m, hevur høllin kavingarhyl, barnahyl og ein undirvísingarhyl. Vanligi hylurin, sum lýkur altjóða mát, er útgjørdur við elektroniskum urum til kappsvimjing. Vatnið í størru hyljunum er 26&nbsp;°C og í teimum smærru 29&nbsp;°C. 

Umklæðingarrúmini eru skipað í konufólka- og mannfólkadeild, sum báðar hava solarium og hitarúm. Í umklæðingarrúmunum eru skáp við lási, har fólk kunnu goyma klæðini, meðan tey svimja. Svimjihøllin hevur eisini gosbað til 6 fólk. Í høllini er kaffistova, sum er opin, tá almenn svimjing er. Pláss er fyri uml. 250 fólkum í senn. Tá almenn svimjing er, eru altíð tveir lívbjargarar í høllini.

Havnar Svimjifelag, ÍSB, Tórshavnar Froskmannafelag, skúlar, dagstovnar o.o. brúka svimjihøllina uttan fyri vanligu upplatingartíðirnar.

## Ávísing úteftir
* Svimjihollin.fo

Bólkur:Tórshavn
Bólkur:Svimjing
Bólkur:Ítróttur í Føroyum
Bólkur:Bygningar
Bólkur:Svimjihallir í Føroyum
Jóanes N. Dalsgaard

**Jóanes Napoleon Dalsgaard** (føddur 31. januar í 1970 í Hoydølum) er ein føroyskur stjórnmálafrøðingur (cand.scient.pol.). Hann luttekur til tíðir í kjaksendingum ella úttalar seg um politisk viðurskifti í Føroyum í sendingum hjá Kringvarpinum, t.d. segði hann við Kringvarpið 29. oktober 2014, at landsstýrisfólk í mótvindi halda longri í Føroyum, enn í øðrum Norðurlondum.
Hann starvast sum fulltrúi í Heilsumálaráðnum.

## Útgivið
*2007 - Folkeafstemningen som beslutningsinstrument: Belyst i et demokratiteoretisk perspektiv. Institut for Statskundskab, Københavns Universitet. 105 síður

## Keldur


Dalsgaard, Jóanes N.
Bólkur:Stjórnmálafrøðingar
Bólkur:Føroyskir stjórnmálafrøðingar
Bólkur:Føroyskir rithøvundar
Bólkur:Hoyvíkingar
Stjórnmálafrøði

**Stjórnmálafrøði** er grein innan samfelagsvísundina, sum fæst við skipaða gransking av politiskum fyribrigdum í síni heild. Føroyska heiti eigur Zacharias Wang. Evni: Ástøði um statin, vald, politiskar flokkar og skipanir, umframt ideologiir, ið verða brúkt í eini stjórnmálafrøðiligari lýsing av politisku stovnunum og flokkunum 
seinastu øldina, og hvussu hesir eru broyttir, sum umstøðurnar eru broyttar. Í hesum sambandi verður somuleiðis lýst, hvussu politisk mentan og áhugabólkar ávirka 
gongdina.

*
Angelicum

***Angelicum*** er universitetið í Rom (Italia) og varð sett á stovn í 1222 c., 1577. 

## Keldur


## Ávisingar úteftir

* ''Pontificia Universitas Studiorum a Sancto Thoma Aquinate in Urbe'' - ''Angelicum''  heimasíða (en) (it)
* ''Angelicum University Press''  (en) (it)
* ''Angelicum Newsletter'' Blog (en) (it)
* ''Angelicum''STOQ (Science, Theology and the Ontological Quest)  (en)

Bólkur:Fróðskaparsetur
Bólkur:Rómversk-katólska kirkjan
Bólkur:Róm
Bólkur:1580
Yisrael Beiteinu

**Yisrael Beiteinu** er ein flokkur í Ísrael. Avigdor Lieberman (føddur 5. juni 1958 í Sovjet) er formaður í høgravíðgongda flokkinum. Floksnavnið merkir "*Ísrael er heim okkara*". Eitt av málum floksins er at avmarka talið á arabarum í Ísrael. Og teir arabarar, sum vilja verða verandi í landinum, skulu svørja jødiska statinum trúskapareið – um teir skulu varðveita atkvøðurættin. 

Bólkur:Politiskir flokkar í Ísrael
Mykineshólmur

**Mykineshólmur** er næststørsti hólmur í Føroyum. Vestasti endin av Mykinesi er ein stakur hólmi, sum er skildur frá oynni av einari smalari og brattari gjógv. Í bjørgunum á Mykineshólmi og á klettum og skerum rundan um, finst einasta súlubøli í landinum.  Sagt verður um súluna, at um ein sær hana setast á einari av hinum oyggjunum, so er tað tí at hon er feig. Súlan kemur til hólmin umleið 25. januar og heldur til har til ungfuglurin er floygdur, uml. tann 11. november. Fyrra partin av vetrinum er súlan burturi. Á Mykineshólmi er eisini nógvu lundi. Nógv ferðafólk ferðast til Mykinesar og til Mykineshólm fyri at síggja lundalandið, súluna, húsini við flagtekju osfr.

Mykineshólmur hellir 18 stig, og tað er mesta hallið í Føroyum. 

## Vitin á Mykineshólmi

Í 1909 varð viti reistur á vestasta og hægsta partinum av Mykineshólmi. Arbeiði at byggja vitan var trupult, av tí at alt byggitilfar mátti heysast upp á slætt. Samstundis varð ein heingibrúgv gjørd millum hólmin og sjálva oynna. Vitin á mykineshólmi lýsur frá einum 14 metra høgum málmtorni, bygt á bera hellu, uml. 113 metur yvir havinum. 

## Myndir


Mynd:Dreierprofil.jpg|Lundar á Mykineshólmi ella í Mykinesi
Mynd:Klippen.jpg|Lundar á Mykineshólmi ella í Mykinesi
Mynd:Mykines.png|Kort av Mykinesi og Mykineshólmi
Mynd:Faroe stamp 117 lighthouse mykines.jpg|Føroyskt frímerki, vitin á Mykineshólmi


## Keldur


## Ávísingar úteftir
* Mykines.fo
* Kunning um Mykines 

Bólkur:Hólmar og sker í Føroyum
Alger

**Alger** (36° norðurbreidd, 3° eysturlongd) (arabiskt: *الجزائر‎ al-Jazā’ir*, franskt: *Alger*), høvuðsstaðurin í Algeria í Norðurafrika, er størsti býur í Algeria og týdningarmesti havnabýur. 

Muslimar úr Arábia grundaðu býin í 10. øld. Turkar tóku býin í 1518, og fraklendingar tóku hann frá turkum í 1830. Í 16. øld gjørdi mikli sjórænaraovastin Khair al-Din (føddur í 1478 – deyður 4. juli 1546), kendur undir navninum *Barbarossa*, Alger til høvuðsstøð sína. Alger var gitið fyri at vera miðdepil hjá sjórænarum. Eftir tað ríkaði býurin seg av handli og sjórænaravirksemi. 

Í nýggjaru býlingunum fram við Algervík er byggisniðið týðiliga merkt av franskari ávirkan. Elsti býarparturin við smølum gøtum, moskum og marknaði er bygdur niðan eftir Shael-heyggi. 

## Fólkatalsfrøði

### Fólkavøkstur í Alger síðan 1838

## Systurstaðir

Bólkur:Høvuðsstaðir í Afrika
Bólkur:Algeria
Hordaland fylki

**Hordaland** er eitt fylki í Norra. Hordaland hevur umleið 505 200 íbúgvar. 

Hordaland hevur mark við Rogaland, Telemark, Bukserud, og Sogn og Fjordane.

## Kommunur í Hordaland

Hordaland er býtt sundur í 33 kommunur:

## Keldur


Bólkur:Fyrrverandi fylkir í Noregi‎
Lee Redmond

**Lee Redmond**  (fødd 2. februar 1941) eigur metið fyri at hava heimsins longstu neglir á báðum hondum. Hetta stendur eisini í Metbók Guinnessar. Hon hevði ikki klipt negl síðan 1979, og tá tær vórðu máldar í 2008, vóru tær 8,5 metrar til longdar íalt. Tann longsta sat á tumlinum á høgru hond, hib var 89 cm. 

Bólkur:Amerikanarar
Keith Vaz

**Nigel Keith Anthony Standish Vaz** (føddur 26. november 1956 í Aden, Jemen) hoyrir til Labour flokkin, og situr í parlamentinum í Stóra Bretlandi. 

Bólkur:Bretar
Náttúruvanlukka

**Náttúruvanlukka** er stór vanlukka elvd av náttúruávum. Gos, jarðskjálvti, vatnflóð, hungursneyð, stóreldar og farsóttir hava kravt mong mannalív um allan heim. Sterkari hús í jarðskjálvtaøkjum og byrgingar, ið tálma vatnflóð, hava minkað um vandan, ið stendst av nátturuvanlukkum. 

## Náttúruvanlukkur

* 365 - Jarðskjálvti við Knossos á Kreta - 50.000 lata lív. 
* 1346-53 - Sóttin svarta herjar - meiri enn 30 prosent av fólkinum í Evropa doyr, milliónir doyggja eisini í Asia. 
* 1664-65 - Farsótt í London - 70.000 doyggja. 
* 1669 - Gosfjallið Etna á Sicilia í Italia goysir - 20.000 lata lív. 
* 1703 - Jarðskjálvti í Tokyo í Japan - 200.000 lata lív. 
* 1737 - Jarðskjálvti í Calcutta í India - 300.000 lata lív. 
* 1755 - Jarðskjálvti í Lissabon í Portugal - 60.000 lata lív. 
* 1883 - Gosfjallið Krakatoa í Indonesia spreingist - 36.000 lata lív. 
* 1894 - Farsótt í Kanton og Hongkong, eini 80.000 til 100.000 láta lív. 
* 1902 - Gosfjallið Mont Pelée, Vesturindia - 26.000 lata lív. 
* 1976 - Jarðskjálvti í Tangshan í Kina - 240.000 lata lív. 
* 1980 - Jarðskjálvti í Meksikobýi, 10.000 lata lív. 
* 1988 - Jarðskjálvti í Jerevan, Armenia, 37.000 lata lív. 
* 2010 - Jarðskjálvti í Haiti, 230.000 lata lív.

Bólkur:Náttúruvísindi
Bólkur:Náttúruvanlukkur
Moby The Pink Pilot

**Moby The Pink Pilot** er ein føroyskur bólkur. Bólkurin var við í tónleikakappingini FM08 og vann hesa kappingina. Moby The Pink Pilot spælir progressivan rock og fær íblástur frá bólkum sum Pink Floyd, Radiohead og Muse. Bólkurin leggur dent á góð løg og at hava sterkar tekstir. Í sangunum hjá bólkunum eru altíð ein hjartanemandi søga, ein boðskapur ella brutal erligheit. 

## Moby the Pink Pilot eru

* Fróði Hansen - sang og trummur. 
* Bartal Augustinussen - guitar. 
* Petur Háberg/Niels Jákup í Jógvansstovu - bass. 
* Mattias Kapnas - tangentar. 

Bólkur:Føroyskir tónleikabólkar
Konservatisma

**Konservatisma** (ella **afturhaldssinnaður**) er ein politisk hugsjón ella samfelagsfatan ið vil varðveita samfelagsskipanina sum er. Hugsanin um at tað verandi er nóg gott og at broytingar eru óneyðugar. Allar broytingar skulu koma so líðandi. Vit seta ofta konservatismu saman við tjóðskaparligan siðaarv og sterka landsverju. Konservatisman kom at viga upp ímóti frælsishugsjónunum í fronsku kollveltingini. Konservatisma leggur dent á varðveitslu av samfelagsskipanini og siðbundnum virðum. Konservatisma er í stóran mun grundað á liberalismu. 

## Politiskir flokkar

* Føroyar: Hin føroyski fólkaflokkurin 
* Danmark: Konservativi Fólkaflokkurin
* Noreg: Høgri 
* Svøríki: Moderaterna
* USA: Republikanski Flokkurin 
* Kanada: Konservativi flokkurin

Bólkur:Politisk hugsjón
Galeras

**Galeras** er eitt gosfjall í Kolombia í Suðuramerika. Galeras er 4.270 m høgt og hevur goyst fleiri ferðir seinastu árini. Í januar í 2008 goysti fjallið, men tá hendi ikki stórvegis skaði. Í 1993 doyðu 9 fólk, tá fjallið fór at goysa. Gosfjallið er á markinum til Ekvador í Suðurkolombia. Galeras hevur goyst 26 ferðir síðani ár 1500.

## Slóðir úteftir
*

## Keldur

Bólkur:Gosfjøll
Bólkur:Fjøll
Bólkur:Suðuramerika
Lars-Emil Johansen

**Lars Emil Johansen** (føddur 24. september 1946) er grønlendskur politikari. Hann er yvirskipaður samskipari Norðuratlantsbólkinum. Hann varð føddur tann 24. september 1946 í Illorsuit í Grønlandi. Hann tók læraraprógv í Nuuk í 1970, og var limur í landsráði Grønland frá 1971-75. Landsráðið var eitt slag av grønlendskum amtsráðið áðrenn Grønland fekk heimastýrið 1979. Lars Emil sat hesi árini í Landsráðnum saman við mammu sínari.

Frá 1973 til 1979 var hann fólkatingslimur, umboðandi Grønland. Hesi árini arbeiddi hann miðvíst fyri, at Grønland skuldi fáa heimastýri. Í 1977 var hann millum teirra ið stovnaðu flokkin Siumut. Eftir at Grønland hevði fingið heimastýri, var Lars Emil Johansen limur í Landstingi Grønlands (tað sama sum løgtingið) frá 1979 til 1997. Frá 1979-1986 var hann landsstýrismaður í fiskivinnumálum og aðrari vinnu. Frá 1986-88 var hann fyristøðumaður á Sulisartut Háskúlanum. Frá 1991 til 1997 var hann grønlendskur landsstýrisformaður - tað, sum svarar til løgmaður í Føroyum. Frá 1997-2002 var hann varastjóri í Royal Greenland.

Bólkur:Grønlendskir politikarar
Bólkur:Grønlendskir fólkatingslimir
Bólkur:Norðurlond
Bólkur:Føðingar í 1946
Kuupik Kleist

**Jakob Edvard Kuupik Kleist** (føddur 31. mars 1958 í Qullissat í Grønlandi) er ein grønlendskur politikari, fyrrverandi landsstýrisformaður Grønlands, sangari og sosionomur. Hann tók prógv sum sosionomur á Roskilde Universitet Center í Roskilde í 1983. Hann var stjóri á uttanlandsdeildini hjá grønlendska heimastýrinum frá 1996 til 1999. Frá 1995 til 1997 var hann stjóri fyri Inuit Circumpolar Conference (ICC). Frá 1999 hevur hann verið nevndarformaður í Tele Greenland A/S. Hann er eisini nevndarformaður í grønlendska plátufelagnum ULO. 

## Politisk lívsleið
Frá 1991 til 1995 var hann landsstýrismaður við ábyrgd av samferðslu og almennari bygging. 
Frá 1995 til 1996 var hann landstingslimur. Frá 2000 til 2001 var Kuupik Kleist skrivari hjá grønlendsku sjálvstýrisnevndini.
Hann var fólkatingslimur, umboðandi Inuit Ataqatigiit og Grønland frá 2001 til 2007. Frá 12. juni 2009 til 26. mars 2013 var hann landsstýrisformaður í Grønlandi. Hann var formaður fyri Inuit Ataqatigiit frá 2007 til mai 2014, tá hann legði frá sær og Sara Olsvig tók við sum nýggj forkvinna.

## Keldur


Bólkur:Grønlendskir politikarar
Bólkur:Grønlendskir fólkatingslimir
Bólkur:Stjórnarleiðarar
Bólkur:Grønlendskir sangarar
Bólkur:Føðingar í 1958
Tórbjørn Jacobsen

**Tórbjørn Jacobsen** (føddur 7. oktober 1955 í Ærøskøbing í Danmark) er ein føroyskur politikari, skipari, havnameistari og borgarstjóri í Runavíkar Kommunu. Foreldrini eru Jóan Jacob Frantz Jacobsen, skipsførari og Arnbjørg Jacobsen, f. Gregersen, húsmóðir. Hann var fiski- & sjómaður frá 1975 til 1978. Fór síðani uppá skúla, og tók prógv sum skipsførari á Føroya Sjómansskúla í 1981. Tey næstu 20 árini - frá 1980 til 2000 - var hann skipari í føroyska handilsflotanum.

Tórbjørn Jacobsen hevur verið limur í Tjóðveldisflokkinum síðani 1974, og hevur verið nevndarlimur í Eysturoyar Tjóðveldisfelag í fleiri ár. Frá 1998 til 2000 var hann løgtingsmaður fyri Tjóðveldisflokkin í Eysturoyar valdømi. Í tí sambandi var hann limur í løgtingsins rættarnevnd og grundlógarnevndini. Frá 2000 til 2001 var hann landsstýrismaður í undirvísingar- og mentamálum, valdur av Tjóðveldisflokkinum. Seinni landsstýrismaður í fiskivinnu- og tilfeingismálum í 2008. Hann fór úr politikki í 2011 og fór at starvast sum havnameistari í Runavíkar kommunu, har hann seinni, í 2016 eisini bleiv borgarstjóri. Hann hevur eisini lisið guðfrøði.

1. januar 2016 gjørdist hann borgarstjóri í Runavíkar kommunu, orsakað av at Magnus Rasmussen varð valdur í Løgtingið 1. september 2015 og fór í farloyvi úr borgarstjórastavinum 1. januar 2016. Tá ið Tórbjørn gjørdist borgarstjóri, fór hann samstundis í farloyvi frá starvinum sum havnameistari.

## Keldur

Bólkur:Føroyskir skiparar
Bólkur:Føroyskir politikarar
Bólkur:Mentamálaráðharrar í Føroyum
Bólkur:Skúlamálaráðharrar í Føroyum
Bólkur:Føroyskir havnameistarar
Bólkur:Løgtingslimir
Bólkur:Politikarar úr Tjóðveldi
Bólkur:Borgarstjórar í Føroyum
Norðuratlantsbólkurin

**Norðuratlantsbólkurin** (**NAB**) á fólkatingi hevur føroyskt og grønlendskt sjálvstýri sum yvirskipað mál, men bólkurin arbeiðir við øllum málum, sum eru til frama fyri grønlendska og føroyska fólkið. 

## Mál

Yvirskipaða málið hjá bólkinum er, at Grønland og Føroyar vinna sítt fulla sjálvstýri, og á fólkatingi skulu teir tríggir limirnir standas saman um mál og viðurskifti, har Føroyar og Grønland hava felags áhugamál. Tað snýr seg millum annað um hesi viðurskifti: 

* At virka fyri fullari viðurkenning av, at grønlendska og føroyska fólki eru tjóðir, og at tær hava tey rættindi, sum tjóðir hava sambært fólkarættinum. 
* At fáa innlit í teir sáttmálar, sum Danmark hevur gjørt við NATO og USA um at nýta Grønland og Føroyar til hernaðarlig endamál, og at virka fyri, at grønlendska og føroyska fólki framyvir fáa avgerðarrættin yvir sínum londum, eisini tá um hernaðarviðurskifti ræður. 
* At virka fyri, at grønlendskt og føroyskt í altjóða høpi fáa støðu sum tjóðarmál Grønlands og Føroya.
* At virka fyri, at føroyingar og grønlendingar, sum búgva í Danmark, fáa tey rættindi, ið teir, sum etniskur minniluti í einum ES-landi, hava rætt til sambært ES-lóggávu. 

Bólkurin fer annars - so langt sum orkan røkkur - at arbeiða fyri øllum teimum málum, sum eru til gagns fyri føroyingar og grønlendingar á øllum økjum. Har teir einstøku limirnir hava serlig áhugamál, sum ikki eru í samsvari við hinar limirnar, stendur teimum frítt at virka fyri hesum.

Bólkur:Danmark
Bólkur:Føroyar
Bólkur:Grønland
Bólkur:Heimspolitikkur
Bólkur:Norðurlond
Declan Galbraith

**Declan Galbraith** (føddur 19. desember 1991) er ein enskur sangari og tónleikari. Hann er føddur 19. desember 1991 í Hoo St Werburgh, Kent í Stóra Bretland. 

## Útgávur

* Declan (2002)
* Thank You (2006)
* You and Me (2007)

## Ávisingar úteftir

* Declan Galbraith Almenn heimasíða

Bólkur:Bretar
Bólkur:Tónleikarar
Bólkur:Føðingar í 1991
Miðjarðarhavið

**Miðjarðarhavið** ella **Miðjarðarhav** er havið ímillum Evropa, Asia og Afrika. Tað hevur um Gibraltarsund samband við Atlantshavið. Miðjararhavið fevnir um eitt øki á 2.965.000 km², og hevur eina miðaldýpt á 1.430 metrar. Tað djúpasta økið er 5.267 metrar djúpt, tað er í tí Jóniska Havinum.

## Sí eisini
* Sisilia
* Malta
* Kýpros
* Otrantostræti
* Svartahavið
* Suezveitin

## Ávísingar úteftir
*Mediterranean Science Commission, ciesm.org
*Mediterranean Sea basin, ec.europa.eu
*Mediterranean Sea, wikivoyage.org

## Keldur

Bólkur:Høv
Charleston

**Charleston** er høvuðsstaðurin og størsti býurin í West Virginia, USA. Í sjálvum býnum búgva um leið 46 túsund fólk. 
Tá bæði Charleston og býirnir i økinum rundanum verða lagdir saman (*Charleston metropolitan area*), so eru tað tó fleiri enn 211 túsund fólk (2018).

## Søga
Býurin bleiv grundlagdur undir heitinum *Charles Town* í 1788. 
Hann varð uppkallaður eftir Charles Clendenin, ið var faðirin hjá stovnaranum av býnum, Colonel George Clendenin. 

## Sí eisini
* Charleston, South Carolina
* Sambandsríki Amerika

## Ávísingar úteftir
* Heimasíða: cityofcharleston.org 
* [Charleston, West Virginia](https://en.wikivoyage.org/wiki/Charleston_(West_Virginia)), wikivoyage (á enskum)

## Keldur

Bólkur:Býir í West Virginia
Second Life

**Second Life** er ein tykisheimur, sum bara slepst til um telduna og internetið. Umhvørvið og persónarnir eru gjørdir. Persónarnir verða nevndir *avatar*. Second Life er eitt tykisligt umhvørvi, har vit kunnu ferðast og reika og ikki eitt spæl, har vit kunnu vinna ella tapa. Rithøvundurin Julian Dibble hevur prentað eina skaldsøgu í Second Life, og tíðindastovan Reuters hevur skapað teirra egna umhvørvi her. Reuters hevur keypt seg inn í Second Life. Adam Reuters er redaktørur í Second Life. Í veruliga lívinum er hann Adam Pasick og skrivar um miðlar og tøkni.

Bólkur:Teldufrøði
The Children's Machine

**The Children’s Machine** (**OLPC XO-1**, **$100 Laptop** ella **2B1**) er ein 100 $ telda til næmingar í menningarlondum. Teldan er partur av verkætlanini One Laptop Per Child, sum skal útvega børnum í menningarlondum samband við umheimin. 

Bólkur:Teldutøkni
Bólkur:Børn
Talufrælsi

**Talufrælsi** er frælsi at siga áskoðan sína alment. Hetta merkir, at øll hava rætt at siga ella skriva tað, teimum lystir – eisini at almennakunngera atfinningar um átrúnað ella lívsáskoðanir hjá øðrum. Hetta elvir av og á til tvídrátt millum fólk, tí tað er hóast alt ikki loyvt at spotta ella niðra onnur menniskju fyri teirra trúgv ella lívsáskoðan. Ásetingin um talufrælsi og forboðið móti at brúka sensur byggir á tankar frá fronsku kollveltingini í 1789. Síðani hava mong lond ment eina drúgva siðvenju, knýtt at hugsanini um fólkaræði. 

## Lond

### Sambandsríki Amerika

Í USA er pressufrælsi síðani 1791 tryggjað í Fyrsta grundlógarískoyti, har m.a. sagt verður: "Congress shall make no law abridging the freedom of speech, or of the press". 

### Kongsríki Danmarkar

Í 1848 varð pressufrælsi staðfest í Kongsríkinum Danmark. 
§77 í donsku grundlóginini sigur: 

:*"Enhver er berettiget til på tryk, i skrift og tale at offentliggøre sine tanker, dog under ansvar for domstolene. Censur og andre forebyggende forholdsregler kan ingensinde på ny indføres."*

### Russland

Í 1991 vóru somu viðurskifti staðfest í Russlandi. Í russisku grundlógini §29.5 verður sagt, at "Frælsið hjá fjølmiðlum er tryggjað og at sensurur er bannaður". Russiska fjølmiðlalógin loyvir journalistum at "leita eftir, finna og spjaða" upplýsingar, bara talan ikki er um ríkisloyndarmál. Russland hevur sostatt eina fyrimyndarliga lóggávu um fjølmiðlar. Men í dagliga arbeiðnum kann veruleikin vera ein heilt annar, bæði í Russlandi og aðrastaðni. 

Í Russlandi verða atfinningarsamir journalistar myrdir. Anna Politkovskaya (1958-2006) var journalistur á blaðnum Novaya Gazeta, ið fanst at krígnum í Kekenia. Í 2004 skrivaði hon eina kenda bók, sum á donskum fekk heitið "Putins Rusland". Anna varð myrd á føðingardegi Putins.

Bólkur:Mannarættindi
Bólkur:Talufrælsi
Bólkur:Politikkur
Fólkaræði

**Fólkaræði** er ein stýrisskipan har ið fólkið við fólkavaldum umboðum hevur politiskt vald. Fólkaræði eitur á grikskum *demokrati*. Demokrati er sett saman av *demos*, sum merkir fólk, og *kratia*, sum merkir stýri, ræði ella veldi. Í einum fólkaræðisligum samfelagi hava allir landsins borgarar atkvøðurætt. Har ið fólkaræði er, ræður meirilutin, men hugsar tó um áskoðanina hjá minnilutanum. Fólkaræði er eisini, at øll eru líka fyri lógini, og at øll hava frítt at skriva, tala og hugsa innan lógarinnar karmar. Í Føroyum og í Grønlandi eru fólkaræðisligu rættindi borgaranna tryggjað í donsku grundlógini.

Fólkaræði kann bólkast í fleiri skipanir. Mest vanliga uppbýtið er millum beinleiðis fólkaræði og umboðandi fólkaræði. Beinleiðis fólkaræði varð nýtt í gamla Grikkalandi, og varð skipað sum fundir við stórari fjøld, sum kom saman fyri at taka støðu til politisk mál. Ein nútímans háttur av beinleiðis fólkaræði verður brúktur í t.d. Kalifornia og Sveis, har fólkaatkvøður í stóran mun verða nýttar. Umboðandi fólkaræði er eitt meira avmarkað og óbeinleiðis fólkaræði, har borgarar við jøvnum millumbilum koma saman at velja sær nýtt ting, og á tann hátt nýta sín fólkaræðisliga rætt til ávirkan. Teir valdu tinglimirnir eru sostatt umboðsmenn hjá veljarunum og skulu røkja áhugamálini hjá teimum. 

## Keldur


Bólkur:Politikkur
Bólkur:Ríkisstjórn
Bólkur:Stýrisskipanir
Kristin

Ein **kristin** er ein, ið trýr á Jesus Kristus. Ein, ið viðvíkur kristindóminum og teimum kristnu. Umleið 2,2 mia. fólk í heiminum kalla seg fyri kristin, sambært kanningini "Mapping the Global Christian Population". Hetta talið er umleið 35 prosent av øllum heimsborgarum.

Bólkur:Kristindómur
San Antonio

**San Antonio** er næststørsti býur í Texas og sjeyndi størsti býur í USA.
Í 2019 búðu fleiri enn 1,5 mió. fólk í býnum.

## Søga
San Antonio varð grundlagdur í 1718. 
Býurin bleiv doyptur San Antonio eftir Antonius av Padua, ið var katólskur munkur og heilgimenni. 

## Kend fólk
* Samuel Maverick (1803-1870), texanskur politikari
* Joan Crawford (1905-1977), sjónleikarinna
* Ed White (1930-1967), rúmdarmaður 
* David Scott (*1932), rúmdarmaður 

## Myndir

SA_Skyline_2020.jpg|San Antonio um náttina
Tower_of_the_americas_2013.jpg|*Tower of the Americas* - tornið er 228,6 metrar høgt.
San_Antonio_Texas_River_Walk_St_Marys_Street.JPG|Riverwalk í San Antonio
San_Antonio_Christmas.jpg|Miðbýurin
The_Pearl_San_Antonio_2019.jpg|Í miðbýnum 
San_antonio_riverwalk.jpg|Matstovur á áarbakkunum fram við San Antonio-ánni (*Riverwalk*) 
Riverwalk20.jpg|San Antonio River og Riverwalk
Alamo-0704.jpg|Fort Alamo 


## Vinabýir
*  Santa Cruz de Tenerife (Spania)
*  Monterrey (Meksiko)
*  Kumamoto (Japan)
*  Las Palmas de Gran Canaria (Spania)
*  Gwangju (Suðurkorea)
*  Guadalajara (Meksiko)
*  Kaohsiung (Teivan)

## Sí eisini
* Texas

## Slóðir úteftir
* Heimasíða: www.sanantonio.gov
*San Antonio, Texas, wikivoyage.org

## Keldur

Bólkur:Býir í Texas
Dennis Agerblad

**Dennis Agerblad** (Robin Ova Tolfsen) er føddur 10. apríl 1970 í Vestmanna. Hann er listamaður, tónleikari, performari og grafikari. 

## Hygg eisini at

* Dunst
* maður:glotti

## Ávísingar úteftir

* www.dennisagerblad.dk

* Autobiography 

Bólkur:Tónleikarar
Drotning Alexandrines Hospital

**Drotning Alexandrines Hospital** ella **Landssjúkrahúsið**, sum tey flestu nevna tað, er eitt meginsjúkrahús í Føroyum, afturat tí eru tvey lokal sjúkrahús í Klaksvík, Klaksvíkar Sjúkrahús, og á Tvøroyri, Suðuroyar Sjúkrahús. Drotning Alexandrines Hospital varð tikið í nýtslu í 1924. Drotning Alexandrines Hospital avloysti Færø Amts Hospital, sum var bygt í 1829. Christian kongur tann tíggjundi legði grundarsteinin til Drotning Alexandrines Hospital í juni 1921, og húsið bleiv tikið í brúk 23. februar 1924. Petur Mohr Dam, løgmaður, legði grundarsteinin til Landssjúkrahúsið hin 19. juni 1962. Landssjúkrahúsið var liðugt at taka í nýtslu í 1968 - 1970 (B-bygningurin). Psykiatriski Depilin varð tikin í brúk í 1971. Nýggi G-bygningurin varð tikin í nýtslu í 2004. 
Landssjúkrahúsið er tað størsta einstaka arbeiðsplássið í Føroyum við umleið 850 starvsfólkum býtt í umleið 30 starvsbólkar. Har eru 6 deplar, 29 sergreinar (íroknað 9 konsulentskipanir), 180 seingjarpláss, 8.000 árligar innleggingar, 50.000 árligar ambulantar vitjanir, 506.388 árligar kanningar í klinisk kemi, 
32.000 árligar røntgenkanningar, harav 8% frá Suðuroyar Sjúkrahúsi og 17% frá Klaksvíkar Sjúkrahúsi. Landssjúkrahúsið er málsøkið hjá Heilsumálaráðnum.

## Deplarnir
*Medisinskur depil 
*Skurðdepil
*Psykiatriskur depil
*Bráðdepil 
*Tænastudepil 
*Diagnostiskur depil

## Keldur


## Slóðir úteftir
*Heimasíðan hjá Landssúkrahúsinum 

Bólkur:Læknafrøði
Bólkur:Sjúkrahús í Føroyum
Bólkur:Bygningar og bygningsverk í Føroyum
Cucumis

**Cucumis** er ein heimasíða hvar ið tú kanst bera fram tekstir fyri at blíva umsettir av samfelagnum. Cucumis er eitt samfelag av umsetarum sum deilast um teirra málvísindaligu vitan og hjálpa hvørjum øðrum álinju. Fyri at brúka Cucumis tænastuna, mást tú verða skrásettur limur, tú fær stig fyri at umseta ein tekst og tú hevur brúk fyri stigum fyri at bera fram ein tekst at umseta. Cucumis grovt umsett sum "Vatnmelón" frá latín, ein kúludánað frukt líka sum jørðin, full av lívsmegi og eydnu. 

Bólkur:Feløg
Bólkur:Mál
Boksarauppreistur

Í mai 1900 brast á anti-vesturlendskur uppreistur í Kina, tá ið boksarar myrdu týska sendiharran og kringsettu bygningar útlendingar høvdu ræði á. Boksararnir, sum fingu stuðul frá keisaraeinkjuni, berjast fyri at loysa Kina frá øllum útlendskum árini. Seinni út á árið fría evropeisku tjóðirnar undir bretskari og týskari leiðslu bygningarnar og tóku upp aftur sítt virksemi í Kina.

Bólkur:Bardagar
Miðjarðarhavslondini

Tey lond, sum liggja fram við Miðjarðarhavi, kalla vit **Miðjarðarhavslondini**. Tey eru: Portugal, Spania, Italia, Slovenia, Kroatia, Bosnia-Hersegovina, Montenegro, Albania, Grikkaland, Turkaland, Kýpros, Sýria, Libanon, Ísrael, Egyptaland, Libya, Marokko, Algeria og Tunesia. 

Miðjarðarhavið hevur í mangar túsund øldir verið felags ogn hjá øllum teimum fólkum, sum búðu í Miðjarðarhavslondunum. Hesi fólk róðu út á hesum havi, tey sigldu land úr landi á havinum við farmi og til stuttleika, og tey funnu sær vinir og settu búgv hvør hjá øðrum. Tað var havið, sum knýtti tey saman. Hesi fólk hava frá fyrndartíðum havt so nógv felags áhugamál, at tey mangan hava kent seg sum eitt fólk. Og í langa tíð vóru tey eisini í einum ríki, sum hevði høvuðssæti í Róm. Ríkið var tí kalla Rómverska ríkið. Tað er tí ikki so løgið, at fólkið í hesum londum mettu síni lond at vera øll jørðin, og kallaðu havið, sum lá í miðjuni, Miðjarðarhavið.

Bólkur:Afrika
Bólkur:Asia
Bólkur:Evropa
Bólkur:Landafrøði
Nakin?

**Nakin?** frá 1999 er onnur útgávan hjá tónleikabólkinum Maður:glotti. TUTL hevur givið út. 

## Løg

* 1. Hví er tað so ringt?
* 2. Blámaður
* 3. Stórkavin
* 4. Aftur
* 5. Hvat er ein fótur uttan eitt fet? (tað er einki feitt)(Akk. versión)
* 6. Svim
* 7. Samtíðarfeilur
* 8. Havnarmaður
* 9. Alt eg vil hava
* 10. Nátt
* 11. Nakin?

## Ávísing úteftir
* www.tutl.com/madurglotti-nakin 

Bólkur:Føroyskar tónleikaútgávur
Vesturtýskland

Eftir seinna heimsbardaga varð Týskland lutað sundur millum hersetingarvaldini Sovjetsamveldið; USA; Stórabretland og Frankaríki. Hareftir vórðu tvey lond stovnað, úr hesum fýra landspørtunum: BRD (Bundesrepublik Deutschland), sum í dagligari talu bleiv kallað **Vesturtýskland**, og tað eystara DDR (Deutsche Demokratische Republik), sum í dagligari talu, bleiv kallað DDR. 

Høvuðsstaður í Vesturtýsklandi var Bonn, meðan sundurbýtti býurin Berlin, var høvuðsstaður í DDR. Tá ið týsku londini í 1990 blivu løgd saman í eitt land aftur, bleiv í roynd og veru Eysturtýskland niðurlagt, politikarar og fyriskipan annars send til hús, og økið lagt afturat Vesturtýsklandi.

Bólkur:Søga
Bólkur:Týskland
Bólkur:Søga Týsklands
Páll Finnur Páll

**Páll Finnur Páll** er ein føroyskur tónleikabólkur, sum varð stovnaður í 1999 í Hoydølum.

## Søgan
Tónleikabólkurin Páll Finnur Páll byrjaði í 1999 tá teir tríggir Páll Oddur Rubeksen, Finnur Koba og Páll G. Hammer byrjaðu at spæla saman í Studentaskúlanum í Hoydølum. Í 2001 kom Høgni Fagraberg við í bólkin sum bassleikari, og í 2002 komu Høgni Reistrup og Ísak Sambleben við sum avíkavist cello og violin spælarar.  

Á sumri í 2002 byrjaðu innspælingarnar til fyrstu fløguna hjá Páll Finnur Páll, sum kom út á vári 2003. Fløgan kallaðist *Bermenn* og hevði eina blanding av kærleikssangum og meira skemtiligum fúlum sangum. Sangurin Forelskaður sjónleikari bleiv stóra útvarpshittið frá hesari fløguni, og verður enn mettur sum ein tann besti føroyski kærleikssangurin, ið er gjørdur.  

Í 2004 fór bólkurin undir innspælingarnar til aðru fløguna *Førist*. Hendan fløgan hevði ein harðari stíl enn fyrra fløgan við fleiri rokk sangum. Fløgan bleiv upptikin í Studio Skýrák har Jón McBirnie framleiddi fløguna saman við Páll Finnur Páll. Førist kom út á sumri 2005 og nakrir av kendastu sangunum frá hesari fløguni eru Herbergið og Fari mín egna veg.  

Í 2007 útkom triðja fløgan *Fram á hermótið*. Á hesari fløguni vóru millum annað sangirnir Mín Russiski Vinur og Havsins ríki.   

Í 2009 útkom fløgan *Du ved, at gjørt er gjørt*, ið var ein fløguboks við teimum trimum fyrr útgivnu fløgunum og einari live fløgu, sum var upptikin á Ólavsøkukonsertini í 2009. Henda fløguboks var ein av mest seldu í føroyum í 00unum, og serliga live fløgan setti gongd á eitt satt Páll Finnur Páll flipp, sum gjørdi bólkin til ein nógv eftirspurdan livebólk. 

11/11 í 2011 kl. 11.11 gav bólkurin fjóru studiofløguna út við navninum *Kom við mær.*  

Páll Finnur Páll vann í 2005 virðisløn til tiltakið Atlantic Music Event fyri sangin *Forelskaður Sjónleikari*, sum vann fyri at verða mest spældi sangur í Útvarpi Føroya í 2004 og 2005.  

Á Planet Awards í 2009 blivu Páll Finnur Páll heiðraðir fyri at verða ársins tónleikabólkur í Føroyum. 

## Limir í bólkinum
*Páll Oddur Rubeksen sang og gittar  
*Finnur Koba sang og gittar
*Páll G. Hammer tangentar  
*Høgni Fagraberg gittar
*Ísak Sambleben bass 
*Halgir W. Arge trummur

## Fløguútgávur
* 2011 - *[[Kom við mær (fløga)|Kom við mær]]*. 
* 2009 - *[[Du Ved, At Gjørt Er Gjørt (fløga)|Du Ved, At Gjørt Er Gjørt]]*. 
* 2007 - *[[Fram Í Hermótið (fløga)|Fram Í Hermótið]]*. 
* 2005 - *[[Førist (fløga)|Førist]]*. 
* 2003 - *[[Bermenn (fløga)|Bermenn]]*.

## Heiður
* 2005 - Páll Finnur Pál vann eina heiðursløn á Atlantic Music Event fyri sangin *Forelskaður Sjónleikari*, sum vann fyri at verða mest spældi sangur í Útvarpi Føroya í 2004 og 2005. 
* 2009 - Páll Finnur Páll vann føroysku tónleika heiðurslønina Planet Awards í bólkinum *Besti føroyski bólkur ella einstaklingur*.

## Keldur

## Slóðir úteftir
* Sangtekstir.com

Bólkur:Føroyskir tónleikabólkar
Bólkur:Planet Awards vinnari
Bólkur:Popptónleikabólkar
Mariuhøna

**Mariuhøna ella Mariubjalla** (frøðiheiti - *Coccinellidae*) er eitt skordýr, ið livir í øllum heimspørtum uttan Antarktis. Mariuhønur hava bjartar litir, ið ávara dýr ikki at taka tær, tí tær smakka illa. Nógvar mariuhønur liva av blaðlúsum, ið oyðileggja urtagarðsplantur. 

Bólkur:Skordýr
Golf

**Golf** er útileikur har sum roynt verður við kylvu at sláa lítlan harðan knøtt í holur í grasvølli. Vanliga eru 18 hol á golfvøllinum, og 100-550 metrar kunnu vera í millum holini. Leikararnir sláa við stavi ein lítlan bólt í eitt av holunum. 

Bólkur:Golf
Bólkur:Ítróttur
Sjakalur

**Sjakalur** er rándýr av hundaætt. Sjakalur etur alt, hann finnur á afrikonsku savannuni, til dømis frukt, smásúgdýr, egg, fugl og ræ. Ofta veiða nógvir sjakalar saman og jagstra til dømis thomsongasellu. 

Bólkur:Súgdjór
Preriuúlvur

**Preriuúlvur** (frøðiheiti - *Canis latrans*) er rándýr av hundaætt. Norðuramerikanska preriuúlvurin er í ætt við úlv, sjakal og taman hund. Sum flestu hundar gongur úlvatíkin í 9 vikur og leggur einar fimm hvølpar. Teir súgva tíkina fyrstu sjey vikurnar, men bara fýra vikur gamlir eta teir eisini hálvsodnaða føði, sum foreldrini klíggja upp aftur til teirra. Úlvurin og tíkin halda saman alt lívið og liva saman við hvølpunum í ættflokkum.

Bólkur:Súgdjór
Dustsúgvari

**Dustsúgvari** er ravmagnstól at reinsa dust burtur av t.d. gólvi. Motorrikin veiftra er í dustsúgvara. Hon melur og sýgur luft inn í rør og slangu, niður í dustsúgvaraposan. Við luftini kemur dust og skittur í posan. Í dustsúgvaraposanum eru ørsmá hol, sum bara luft setur ígjøgnum. Dustið verður eftir í posanum. Ymiskar bustir eru at seta á rørið, t.d. gólvbust, teppibust og skápsbust.

Bólkur:Tøknifrøði
Gene Vincent

**Gene Vincent** (11. februar 1935 - 12. oktober 1971), sum í veruleikanum æt Vincent Eugene Craddock,  amerikanskur tónleikari, sum verður roknaður sum ein av undangongumonnunum, tá ið talan er um rock and roll tónleik og tá serliga rockabilly tónleik. Gene Vincent og bólkurin hjá honum The Blue Caps spældu nógv uttanfyri Amerika. Millum annað spældu teir í Hamburg í Týsklandi og møttu har The Beatles. 

Í 1960 var Gene Vincent við í einari ferðsluvanlukku í Stóra Bretlandi, tá ið hann og Eddie Cochran vóru á konsertferð. Vincent slapp við lívinum, men var tó plágaður av einum stívum beini aftaná. Eddie Cochran var ikki so heppin og doyði á staðnum. Størstu hittini hjá Gene Vincent vóru: Be Bop A Lula; Catman; Blue Jean Bop; Lotta Lovin' og Dance To The Bop. 

Bólkur:Amerikanskir tónleikarar
Bólkur:Amerikanskir sangarar
Eddie Cochran

**Raymond Edward "Eddie" Cochran** (2. oktober 1938 - 17. apríl 1960) var ein amerikanskur rock and roll tónleikari, ið hevði stórt árin á gongdina hjá populertónleiki síðst í 50'unum og frameftir. Cochran doyði í einari ferðsluvanlukku, tá ið hann var á konsertferð í Stóra Bretlandi saman við Gene Vincent. 

Størstu hittini hjá Eddie Cochran vóru: Summertime Blues; Twenty Flight Rock; C'Mon Everybody og Three Steps To Heaven, sum var innspældur nakrar fáar dagar, áðrenn bráða deyða hansara.

Bólkur:Amerikanskir tónleikarar
Mýrikøttur

**Mýrikøttur** (ella **surikøttur**) ,(frøðiheiti - *Suricata suricatta*) er í ætt við mangustar og heldur til á turru savannunum sunnarlaga í Afrika. Hann verður um 60 cm langur og livir av skordýrum, eðlum og øðrum smádýrum. Hann er floksdýr, og við sínum longu, hvøssu klóm grevur hann sær jarðholur. 

Enska navnið "Meerkat" er lænt úr afrikaans málinum (av hollendskum uppruna) har orðið merkir "vatn- ella mýrikøttur".

Bólkur:Súgdjór
Ný Guinea

**Ný Guinea** er næststørsta oyggj í heiminum, hon hevur tropiskt veðurlag og er mest sum øll avvaksin við tjúkkum tropiskum regnskógi. Vestari parturin av Ný Guineu - Vestur Irian - var áður hollendskt hjáland, men hoyrir nú til Indonesiu, meðan eystari parturin er Papua Ný Guinea. 

Ný Guinea er tógvin at koma ígjøgnum hjá ókunnumonnum, tí regnskógurin er tjúkkur og villingarsamur, og fólkið óvinaliga sinnað móti fremmandum. Mangir vóru teir, sum hættaðu sær inn í landið, ið ongantíð komu út aftur haðandi. Har er tí mangt, sum eingin veit um. Tað er ikki longur síðani enn í 1953, at ein avstralskur flúgvari kom fram á eina áður ókenda bygd, sum var niðri í einum djúpum dali, umgyrdum av høgum fjøllum. 

Fólkið í Ný Guineu er sprottið úr Afriku og blámannaætt, og væl bregður afturí, hóast tað hesi seinastu túsund árini er runnið saman við mangar aðrar tjóðflokkar. Tað búgva slakar 7,5 milliónir av fólki á oynni. Fólkið kallast *papuar*. Tað ráliga og heita veðurlagið ger, at bert fáir hvítir menn búgva á oynni. Men teir, sum búgva har, eru annaðhvørt embætismenn ella garðeigarar. Garðarnir eru stórir og fullir av kokuspálmum, gummitrøum og grønmeti. Teir hava stór gullnám í fjøllunum. Men ikki er komandi til teirra uttan í flúgvara. Alt, sum verður nýtt í náminum, gravkýr, maskinur, matur og onnur útgerð, verður flutt í fjøllini við flúgvara.

Bólkur:Kyrrahavsoyggjarnar
Bólkur:Oyggjar
Áðrenn Elvis

**Áðrenn Elvis** er ein sendirøð í útvarpinum hjá Kringvarp Føroya, sum Meinhard Jensen stílar fyri. Í sendingini verður farið aftur í tónleikasøguna hjá USA og høvuðsdenturin liggur á at spæla løg, sum eru upptikin áðrenn rock and roll tónleikurin við Elvisi á odda brýtur ígjøgnum miðskeiðis í 50'unum. - Ikki tí viðhvørt verður farið nakað longur fram í tíðina við tónleikadømum. 

Bólkur:Føroyskar útvarpssendingar
Bólkur:Útvarp
The Rolling Stones

**The Rolling Stones** er ein enskur tónleikabólkur úr London, sum fór undir virksemi sítt fyrst í 60'unum. Kjarnin í bólkinum hevur síðan fyrstan tíð verið barndómsvinirnir Mick Jagger og Keith Richard, hóast høvuðsmaðurin fyrstu árini var Brian Jones (deyður í 1969). Upprunaliga høvdu flestu limirnir eina fortíð í bluesbólkinum hjá Alexis Korner, men skjótt var, at teir stóðu á egnum beinum og gjørdist sera vælumtóktir í klubbunum í enska høvuðsstaðnum. Tá ið Andrew Loog Oldham gjørdist managari hjá teimum syrgdi hann fyri at fáa teimum plátusáttmála. The Rolling Stones fingu sáttmála við plátufelagið Decca Records, sum á sinni avvístu The Beatles. George Harrison hevði víst produsaranum hjá Decca, sum á sinni vísti Beatlunum frá sær á London bólkin. Fyrsta singulplátan hjá Stones, sum kom á hittlistan var I Wanna Be Your Man, ið Lennon og McCartney høvdu skrivað.

### '''Pláturnar hjá Rolling Stones'''
#### ''Studio plátur''
* 1964: The Rolling Stones
* 1965: The Rolling Stones No 2
* 1965: Out Of Our Heads
* 1966: Aftermath
* 1967: Between The Buttons
* 1967: Their Satanic Majesties Request
* 1968: Beggar's Banquet
* 1969: Let It Bleed
* 1971: Sticky Fingers
* 1972: Exile On Main St
* 1973: Goats Head Soup
* 1974: It's Only Rock 'N' Roll
* 1976: Black And Blue
* 1978: Some Girls
* 1980: Emotional Rescue
* 1981: Tattoo You
* 1983: Undercover
* 1986: Dirty Work
* 1989: Steel Wheels
* 1994: Voodoo Lounge
* 1997: Bridges To Babylon
* 2005: A Bigger Bang
* 2016: Blue & Lonesome
* 2023: Hackney Diamonds

Rolling Stones, The
Bólkur:Rokktónleikabólkar
Please Please Me (LP)

**Please Please Me** er fyrsta LP'in hjá The Beatles. Allir sangirnir eru skrivaðir av Lennon/McCartney um einki annað er viðmerkt. 

**Síða A:**

* I Saw Her Standing There
* Misery
* Anna (Go To Him)(Arthur Alexander)
* Chains (Gerry Goffin/Carol King)
* Boys (Luther Dixon/Wes Farrell)
* Ask Me Why
* Please Please Me

**Síða B:**

* Love Me Do
* P.S. I Love You
* Baby It's You (David/Williams/Bacharach)
* Do You Want To Know A Secret
* A Taste Of Honey (Scott/Marlow)
* There's A Place
* Twist And Shout (Medley/Russell)

Bólkur:The Beatles tónleikaútgávur
With The Beatles (LP)

Onnur LP'in var við smærri broytingum plátan, sum The Beatles slógu ígjøgnum við í USA á várið 1964. Allir sangirnir eru skrivaðir av Lennon og McCartney um einki annað er viðmerkt. 

**Síða A:**

* It Won't Be Long
* All I've Got To Do
* All My Loving
* Don't Bother Me (George Harrison)
* Little Child
* Till There Was You (Willson)
* Please Mr Postman (Dobbin/Garrett/Garman/Brianbert)

**Síða B:**

* Roll Over Beethoven (Chuck Berry)
* Hold Me Tight 
* You Really Got A Hold On Me (William "Smokey" Robinson)
* I Wanna Be Your Man
* Devil In Her Heart (Drapkin)
* Not A Second Time
* Money (That's What I Want)(Bradford/Gordy jr.)

Bólkur:The Beatles tónleikaútgávur